Armaan olitti akkuma ibsuuf yaalametti qusannoo fi invastimentiin dhimmoota walquunnamtii qabani dha. Aadaa qusannoo jajjabeessuun babal’ina invasstimentiitiif ga’ee ol’aanaa qaba. Babal’inni invastimentiis gama isaatiin diinagdee guddisuudhaan aadaan qusannoo akka cimuu fi dagaagu ga’ee mataa isaa ni qabaata. Qo’annoon Baankii addunyaatiin gaggeeffame akka agarsiisutti Afrikaatti guddina diinagdee 6% itti fufiinsa qabu waggaatti fiduuf oomisha walii gala biyyoolessaa keessaa invasstimentiin 25% irraa gahuu qaba. Itoophiyaatti wayita ammaa ga’een invasstimentii 15% qofa 5 waan ta’eef sadarkaa guddina diinagdee barbaachisu irra ga’uuf invastimentii babal’isuu irratti bal’inaan hojjachuu akka barbaachisu dha. Kun ta’uu baannaan guddinni diinagdee barbaadamu kan hin argamnee fi jireenyi hawaasa biyyattiis fooyya’uu hindanda’u. Invastimentiin jirus kaappitaala biyya alaa irraa dhufu qofa irratti kan hundaa’e yoo ta’e diinagdeen biyyattii kan of danda’e osoo hinta’un humna kaappitaalaa biyyoota biro irratti kan maxxanu ykn hirkatu waan ta’uuf balaaf kan saaxilamu ta’a. Kanaafuu aadaa qusannoo jajjabeessuun lammiiwwan biyyattiis ta’e invastarootni biyya alaa invastimentii irratti bobba’uun guddina diinagdee keessatti ga’ee isaanii akka taphatan taasisuun dhimma murteessaa dha.